arnastofnun/IGC-2024 huggingface dataset:
Ákvörðun sameiginlegu EES-nefndarinnar nr. 59/2017 um breytingu á XI. viðauka við EES-samninginn Nefndarálit - þingskjal nr. 736

146. löggjafarþing 2016–2017.

Þingskjal 736 - 361. mál.

Síðari umræða.

Nefndarálit um tillögu til þingsályktunar um staðfestingu ákvörðunar sameiginlegu EES-nefndarinnar, nr. 59/2017 um breytingu á XI. viðauka (Rafræn fjarskipti, hljóð- og myndmiðlun og upplýsingasamfélagið) við EES-samninginn.

Frá utanríkismálanefnd.

Nefndin hefur fjallað um málið og fengið á sinn fund Finn Þór Birgisson og Steinlaugu Högnadóttur frá utanríkisráðuneyti og Pál Þórhallsson frá forsætisráðuneyti.

Með tillögunni er leitað heimildar Alþingis til að staðfesta ákvörðun sameiginlegu EES-nefndarinnar nr. 59/2017, frá 17. mars 2017, um breytingu á XI. viðauka (Rafræn fjarskipti, hljóð- og myndmiðlun og upplýsingasamfélagið) við EES-samninginn frá 2. maí 1992, og til að fella inn í samninginn tilskipun Evrópuþingsins og ráðsins 2013/37/ESB frá 26. júní 2013 um breytingu á tilskipun 2003/98/EB um endurnotkun upplýsinga frá hinu opinbera.

Sex mánaða frestur samkvæmt EES-samningnum til að aflétta stjórnskipulegum fyrirvara var veittur til 17. september 2017. Framsetning tillögunnar telst að mati nefndarinnar í samræmi við 4. gr. reglna um þinglega meðferð EES-mála.

Tilskipun 2013/37/ESB er ætlað að tryggja samræmda framkvæmd á sviðum sem tengjast málefnum upplýsingasamfélagsins, þar á meðal verkefnum stjórnvalda um opin gögn og endurnotkun upplýsinga í opinberum skrám. Í gildandi tilskipun eru settar lágmarksreglur um endurnotkun og hagnýtar leiðir til að auðvelda endurnotkun gagna sem til eru og eru í vörslu opinberra aðila í aðildarríkjunum.

Helsta breytingin sem tilskipunin felur í sér er að í stað heimildar er mælt fyrir um skyldu til að gera öll gögn endurnýtanleg, nema aðgangur að þeim sé undanþeginn eða takmarkaður, t.d. vegna persónuverndar. Reglurnar ná ekki til höfundavarinna gagna. Þá er gerð sú krafa að upplýsingar verði settar fram á sniði sem almenningur getur nýtt sér án endurgjalds. Gildissvið endurnotkunar er einnig víkkað út og nær yfir söfn, þ.m.t. bóka- og skjalasöfn. Að meginreglu skal ekki taka hærra gjald en nemur kostnaði við hverja beiðni um endurnotkun en undantekningar eiga við um söfn og aðstæður þar sem opinber aðili þarf að afla tekna til að standa straum af kostnaði við rekstur.

Unnið hefur verið að sameiginlegri stefnumótun hjá ríki og sveitarfélögum um að auka aðgengi að gögnum og upplýsingum og hefur í því skyni verðið opnuð tilraunagátt, vefurinn island.is, þar sem almenningur, fyrirtæki og hagsmunaaðilar hafa aðgang að ópersónubundnum upplýsingum og skrám í vörslu ríkis og sveitarfélaga. Aukið aðgengi að upplýsingum fellur vel að markmiðum upplýsingalaga og er til þess fallið að styrkja upplýsingarétt og tjáningarfrelsi, auka möguleika almennings til þátttöku í lýðræðissamfélagi, veita stjórnvöldum aukið aðhald og auka traust á stjórnsýslu og stjórnvöld.

Innleiðing tilskipunarinnar kallar á breytingar á upplýsingalögum, nr. 140/2012.

Nefndin leggur til að tillagan verði samþykkt.

Alþingi, 9. maí 2017.
Ákvörðun sameiginlegu EES-nefndarinnar nr. 100/2016 um breytingu á XX. viðauka við EES-samninginn Nefndarálit - þingskjal nr. 740

146. löggjafarþing 2016–2017.

Þingskjal 740 - 365. mál.

Síðari umræða.

Nefndarálit um tillögu til þingsályktunar um staðfestingu ákvörðunar sameiginlegu EES-nefndarinnar nr. 100/2016 um breytingu á XX. viðauka (Umhverfismál) við EES-samninginn.

Frá utanríkismálanefnd.

Nefndin hefur fjallað um málið og fengið á sinn fund Finn Þór Birgisson og Steinlaugu Högnadóttur frá utanríkisráðuneyti og Kjartan Ingvarsson frá umhverfis- og auðlindaráðuneyti.

Með tillögunni er leitað heimildar Alþingis til að staðfesta ákvörðun sameiginlegu EES-nefndarinnar nr. 100/2016, frá 29. apríl 2016, um breytingu á XX. viðauka (Umhverfismál), og til að fella inn í samninginn framkvæmdarákvörðun framkvæmdastjórnarinnar (ESB) 2015/2119 um að fastsetja niðurstöður um bestu, fáanlegu tækni (BAT), samkvæmt tilskipun Evrópuþingsins og ráðsins 2010/75/ESB, vegna framleiðslu á þiljum að meginhluta úr viði.

Sex mánaða frestur samkvæmt EES-samningnum til að aflétta stjórnskipulegum fyrirvara var veittur til 29. október 2016. Framsetning tillögunnar telst að mati nefndarinnar í samræmi við 4. gr. reglna um þinglega meðferð EES-mála.

Tilskipun 2010/75/ESB um losun í iðnaði sameinar sjö eldri EES-gerðir um samþættar mengunarvarnir. Markmið hennar er að koma í veg fyrir og takmarka mengun frá tiltekinni starfsemi. Meðal þeirra nýmæla sem felast í tilskipuninni eru ákvarðanir um bestu aðgengilegu tækni (BAT) sem fela í sér að framkvæmdastjórn Evrópusambandsins mun setja fram, í samráði við aðildarríkin og hagsmunaaðila, viðmið varðandi tiltekna starfsemi.

Framkvæmdarákvörðun 2015/2119 setur fram niðurstöður um bestu fáanlegu tækni fyrir framleiðslu á þiljum úr viði. Einungis framleiðsla á tilteknum plötum úr viði í verksmiðju sem afkastað getur meira en 600 m3 á sólarhring fellur undir gildissvið framkvæmdarákvörðunarinnar. Við kynningu gerðarinnar hjá nefndinni kom fram að ekki væri vitað til þess að neitt íslenskt fyrirtæki félli undir gildissvið framkvæmdarákvörðunarinnar.

Framkvæmdarákvörðun framkvæmdastjórnarinnar (ESB) 2015/2119 kallar ein og sér ekki á lagabreytingar, en þar sem móðurgerðin sem ákvörðunin byggist á, tilskipun 2010/75/ESB, kallar á lagabreytingu og hefur enn ekki verið innleidd í landsrétt var ekki lagastoð fyrir hendi til að innleiða ákvörðunina. Sú lagastoð mun fást þegar tilskipun 2010/75/ESB verður innleidd með breytingu á lögum nr. 7/1998, um hollustuhætti og mengunarvarnir.

Nefndin leggur til að tillagan verði samþykkt.

Alþingi, 9. maí 2017.
Endurskoðun 241. gr. almennra hegningarlaga Þingsályktunartillaga - þingskjal nr. 746

146. löggjafarþing 2016–2017.

Þingskjal 746 - 522. mál.

Tillaga til þingsályktunar um endurskoðun 241. gr. almennra hegningarlaga.

Flm.: Dóra Sif Tynes, Pawel Bartoszek, Jón Steindór Valdimarsson, Andrés Ingi Jónsson, Guðjón S. Brjánsson

Alþingi ályktar að fela dómsmálaráðherra að láta fram fara endurskoðun á 241.gr. almennra hegningarlaga, nr. 19/1940, í því skyni að orðalag ákvæðisins samræmist 10. gr. mannréttindasáttmála Evrópu eins og ákvæðinu hefur verið beitt í dómum Mannréttindadómstóls Evrópu. Ráðherra leggi fram frumvarp til laga um breytingu á 241. gr. almennra hegningarlaga á 147. löggjafarþingi.

Greinargerð.

Hinn 4. maí sl. kvað Mannréttindadómstóll Evrópu upp dóm í máli Reynis Traustasonar, Jóns Reynis Traustasonar og Inga Freys Vilhjálmssonar gegn Íslandi, máli nr. 44081/13. Komst dómstóllinn að þeirri niðurstöðu að íslenskir dómstólar hefðu ekki gætt að meðalhófi við beitingu 241. gr. almennra hegningarlaga líkt og áskilið er í 10. gr. mannréttindasáttmála Evrópu. Umræddur dómur er hinn sjötti sambærilegra dóma þar sem Mannréttindadómstóll Evrópu hefur komist að þeirri niðurstöðu að beiting 241. gr. almennra hegningarlaga af hálfu íslenskra dómstóla brjóti í bága við 10. gr. mannréttindasáttmálans. Í öllum tilfellum var um að ræða málshöfðun gegn fjölmiðlamönnum í einkarefsimáli þar sem þeir voru dæmdir til greiðslu miskabóta persónulega vegna starfa sinna. Í öllum málunum komst Mannréttindadómstóll Evrópu að þeirri niðurstöðu að tjáningarfrelsi blaðamanna hefði verið skert umfram það sem nauðsyn bæri til í lýðræðislegu samfélagi. Í þessu sambandi verður að hafa í huga að miðlun upplýsinga og öflug starfsemi fjölmiðla er hornsteinn hvers lýðræðislegs samfélags. Þar eð sýnt þykir að íslenskir dómstólar telja sig bundna af núverandi orðalagi 241. gr. almennra hegningarlaga er nauðsynlegt að Alþingi hlutist til um endurskoðun ákvæðisins til að tryggja frekar sjálfstæði fjölmiðla og jafnframt að Ísland uppfylli skuldbindingar sínar samkvæmt mannréttindasáttmála Evrópu.
Mótmæli gegn ofsóknum í garð samkynhneigðra í Tsjetsjeníu Þingsályktunartillaga - þingskjal nr. 773

146. löggjafarþing 2016–2017.

Þingskjal 773 - 535. mál.

Tillaga til þingsályktunar um mótmæli gegn ofsóknum í garð samkynhneigðra í Tsjetsjeníu.

Flm.: Oddný G. Harðardóttir, Rósa Björk Brynjólfsdóttir, Ásta Guðrún Helgadóttir.

Alþingi fordæmir harðlega ofsóknir gegn samkynhneigðum í Tsjetsjeníu.

Alþingi ályktar að fela utanríkisráðherra að setja formlega fram hörð mótmæli íslenskra stjórnvalda gagnvart stjórnvöldum í Rússlandi vegna þeirra mannréttindabrota sem eiga sér stað í sjálfstjórnarlýðveldinu Tsjetsjeníu og hvetja rússnesk stjórnvöld til að beita áhrifum sínum til að stöðva ofsóknirnar.

Jafnframt felur Alþingi utanríkisráðherra að leita samstöðu við önnur ríki um aukinn þrýsting gagnvart rússneskum stjórnvöldum vegna málsins.

Þá felur Alþingi innanríkisráðuneytinu að leita leiða til að bjóða samkynhneigðum einstaklingum frá Tsjetsjeníu dvalarleyfi af mannúðarástæðum hér á landi.

Greinargerð.

Í byrjun apríl greindi rússneska dagblaðið Novaya Gazeta frá því að tugum samkynhneigðra karlmanna hefði verið rænt í Tsjetsjeníu, sjálfsstjórnarlýðveldi í Rússlandi. Síðan þá hafa fregnir reglulega borist af því að samkynhneigðir karlmenn sæti þar grófu ofbeldi af hálfu yfirvalda. Fórnarlömb hafa stigið fram og sagt frá fangabúðum þar sem samkynhneigðir karlmenn hafa verið pyntaðir á hrottalegan hátt og jafnvel myrtir. Talið er að rúmlega hundrað samkynhneigðir menn séu nú í haldi yfirvalda.

Þjóðarleiðtogar á borð við Angelu Merkel, kanslara Þýskalands, og Boris Johnson, utanríkisráðherra Bretlands, hafa hvatt rússnesk stjórnvöld til þess að bregðast við. Antonio Tajani, forseti Evrópuþingsins, hefur í yfirlýsingu vegna umræddra mannréttindabrota í Tsjetsjeníu ítrekað að Evrópuþingið fordæmi hvers kyns ofsóknir og mismunun í garð samkynhneigðra. Þá hefur Federica Mogherini, utanríkismálastjóri Evrópusambandsins, ítrekað að það sé á ábyrgð rússneskra stjórnvalda að standa vörð um mannréttindi borgara sinna. Sameinuðu þjóðirnar, Amnesty International og Human Rights Watch, eru meðal þeirra samtaka sem lýst hafa yfir þungum áhyggjum af stöðu mála.

Ramzan Kadyrov, forseti Tsjetsjeníu, hefur þvertekið fyrir umrædd mannréttindabrot. Þá hefur talsmaður tsjetsjenskra stjórnvalda, Alvi Karimov, látið hafa eftir sér að ekkert sé hæft í ásökunum þar sem samkynhneigð fyrirfinnist ekki í Tsjetsjeníu og ómögulegt sé að ofsækja þá sem ekki eru til staðar. Karimov hefur jafnframt sagt að laganna verðir mundu aldrei þurfa að hafa áhyggjur, væri einhverja samkynhneigða að finna í Tsjetsjeníu, þar sem ættingjar þeirra sæju sjálfir til þess að þeir hyrfu. Rússnesk yfirvöld segjast ekkert hafa séð sem bendi til þess að umrædd mannréttindabrot eigi sér stað í Tsjetsjeníu.

Barátta fyrir mannréttindum hinsegin fólks á að vera eitt af forgangsmálum í utanríkisstefnu Íslands. Því er mikilvægt að íslensk stjórnvöld geri allt sem í valdi þeirra stendur til að stöðva mannréttindabrot yfirvalda í Tsjetsjeníu.
Ákvörðun EES-nefndarinnar nr. 39/2016 um breytingu á XXII. viðauka við EES-samninginn Þingsályktun - þingskjal nr. 800

146. löggjafarþing 2016–2017.

Nr. 7/146.

Þingskjal 800 - 130. mál.

Þingsályktun um staðfestingu ákvörðunar sameiginlegu EES-nefndarinnar nr. 39/2016, um breytingu á XXII. viðauka (Félagaréttur) við EES-samninginn.

Alþingi ályktar að heimila ríkisstjórninni að staðfesta fyrir Íslands hönd ákvörðun sameiginlegu EES-nefndarinnar nr. 39/2016 um breytingu á XXII. viðauka (Félagaréttur) við EES-samninginn frá 2. maí 1992, og fella inn í samninginn tilskipun Evrópuþingsins og ráðsins 2014/95/ESB frá 22. október 2014 um breytingu á tilskipun 2013/34/ESB að því er varðar birtingu tiltekinna stórra fyrirtækja og samstæðna á ófjárhagslegum upplýsingum og upplýsingum um fjölbreytileika.

Samþykkt á Alþingi 16. maí 2017.
Heildstæð stefna í málefnum einstaklinga með heilabilun Nefndarálit - þingskjal nr. 825

146. löggjafarþing 2016–2017.

Þingskjal 825 - 62. mál.

Síðari umræða.

Nefndarálit með breytingartillögu um tillögu til þingsályktunar um heildstæða stefnu í málefnum einstaklinga með heilabilun.

Frá velferðarnefnd.

Nefndin hefur fjallað um málið og fengið á sinn fund Guðrúnu Sigurjónsdóttur og Vilborgu Ingólfsdóttur frá velferðarráðuneytinu, Árna Sverrisson frá Alzheimersamtökunum á Íslandi, Magnús Andra Hjaltason og Steinunni Þórðardóttur. Arnrún Halla Arnórsdóttir var á símafundi. Umsagnir bárust frá Alzheimersamtökunum á Íslandi, Hlíðabæ og Múlabæ, hjúkrunarfræðideild Háskóla Íslands, embætti landlæknis og Landspítalanum.

Markmið þingsályktunartillögunnar er að móta heildstæða stefnu í málefnum fólks með heilabilun, einstaklinga með alzheimer-sjúkdóm og aðra skylda hrörnunarsjúkdóma en Ísland er nú eitt örfárra Evrópuríkja sem ekki hafa mótað slíka stefnu og eina norræna ríkið. Nefndin leggur áherslu á að farið verði að fordæmi nágrannaríkja okkar og vill sérstaklega ítreka það sem fram kemur í greinargerð með tillögunni að horft verði til reynslu Norðmanna á þessu sviði.

Fyrir nefndinni kom fram almenn ánægja með þingsályktunartillöguna. Á fundi nefndarinnar með gestum kom þó fram gagnrýni á orðalagið um aukna áherslu á miðlæga skráningu. Kom fram að slík miðlæg skráning krefðist lagabreytinga og þyrfti að vera vel ígrunduð. Nefndin tekur undir að breyta megi orðalagi tillögugreinarinnar þannig að í stað þess að kveða á um miðlæga skráningu verði kveðið á um aukna áherslu á öflun tölulegra upplýsinga.

Þá kom fram fyrir nefndinni að þessi hópur fólks er sérstaklega viðkvæmur þegar kemur að umönnun og gæðum hennar. Því var bent á betra orðalag tillögugreinarinnar sjálfrar þar sem meiri áhersla væri lögð á gæði umönnunar sem getur haft úrslitaáhrif á hvernig sjúkdómurinn þróast. Nefndin tekur undir þessar ábendingar og gerir tillögu að breytingu þar að lútandi.

Að lokum vill nefndin benda sérstaklega á það sem fram kom hjá gestum nefndarinnar að mikilvægt sé að huga að yngra fólki með heilabilun. Sífellt yngra fólk greinist með heilabilun og á það ekki heima á hjúkrunarheimilum með mun eldra fólki. Nefndin tekur undir þessar athugasemdir og beinir því til stjórnvalda að skoða betrumbætur á kerfinu til að koma til móts við ungt fólk með heilabilun.

Að teknu tillit til þess sem að framan segir leggur nefndin til að tillagan verði samþykkt með eftirfarandi

BREYTINGU:

Við tillögugrein.

a. Í stað orðanna „miðlæga skráningu“ komi: öflun tölulegra upplýsinga.

b. Á eftir orðunum „átak til“ komi: að auka gæði.

Alþingi, 18. maí 2017.
Orkuskipti Breytingartillaga - þingskjal nr. 828

146. löggjafarþing 2016–2017.

Þingskjal 828 - 146. mál.

Síðari umræða.

Breytingartillaga við tillögu til þingsályktunar um aðgerðaáætlun um orkuskipti.

Frá atvinnuveganefnd.

1. Í stað orðanna ,,Land og haf“ í aðgerð A.1 komi: Land.

2. Í stað orðanna ,,Endurskoðun á þriggja ára fresti“ í aðgerð A.2 komi: Endurskoðun verði á þriggja ára fresti.

3. Í stað orðanna ,,Hvatning til að“ í aðgerð A.5 komi: Hvatt verði til að.

4. Í stað orðanna ,,Bifreiðar að mestu“ í aðgerð A.6 komi: Bifreiðar verði að mestu.

5. Í stað orðanna ,,Land, haf og loft“ í aðgerð B.4 komi: Land og haf.

6. Liðurinn Lýsing í aðgerð C.1 orðist svo: Gefin verði út samgöngustefna fyrir Stjórnarráðið og undirstofnanir sem feli í sér setningu markmiðs um aukna hlutdeild vistvænna bifreiða í opinberum innkaupum. Meginreglan verði að vistvænar bifreiðar verði fyrsti valkostur í innkaupum nema starfsaðstæður og notkun krefjist annarra lausna.

7. Síðari málsliður liðarins Lýsing í aðgerð C.2 orðist svo: Sveitarfélög landsins verði hvött til að innleiða formlega samgöngustefnu sem taki mið af vistvænum samgöngum með áherslu á bættar almenningssamgöngur og hjóla- og göngustígagerð, sem og með úthlutun lóða til fjölorkustöðva og ívilnunum fyrir hreinorkubifreiðar.

8. Við C-lið bætist ný aðgerð er verði C.6, svohljóðandi:

Svið: Land, haf og loft.

Lýsing: Reiknað verði út hvaða áhrif aðgerðaáætlun um orkuskipti hafi á samdrátt í losun gróðurhúsalofttegunda með tilliti til skuldbindinga Íslands í loftslagsmálum, sbr. samning milli Íslands og Evrópusambandsins og aðildarríkja þess um þátttöku Íslands í sameiginlegum efndum á skuldbindingum Íslands, Evrópusambandsins og aðildarríkja þess á öðru skuldbindingartímabili Kyoto-bókunarinnar við rammasamning Sameinuðu þjóðanna um loftslagsbreytingar og sambærilegan samning við Evrópusambandið og aðildarríki þess vegna Parísarsamkomulags Sameinuðu þjóðanna um loftslagsmál sem nú er unnið að.

Ábyrgð: Umhverfis- og auðlindaráðuneyti og Umhverfisstofnun.
Fjármálaáætlun 2018–2022 Breytingartillaga - þingskjal nr. 843

146. löggjafarþing 2016–2017.

Þingskjal 843 - 402. mál.

Síðari umræða.

Breytingartillaga við tillögu til þingsályktunar um fjármálaáætlun

fyrir árin 2018–2022.

Frá 3. minni hluta fjárlaganefndar (OH).

1. Við töfluna Fjárstreymisyfirlit fyrir A-hluta ríkissjóðs árin 2018–2022. Eftirfarandi liðir undir fyrirsögninni Heildartekjur breytist sem hér segir:

2. Við töfluna Heildarútgjöld málefnasviða árin 2018–2022 og töfluna Útgjaldarammar málefnasviða árin 2018–2022. Eftirfarandi liðir breytist sem hér segir:
Ákvörðun sameiginlegu EES-nefndarinnar nr. 46/2016 um breytingu á II. viðauka við EES-samninginn Þingsályktun - þingskjal nr. 849

146. löggjafarþing 2016–2017.

Nr. 8/146.

Þingskjal 849 - 265. mál.

Þingsályktun um staðfestingu ákvörðunar sameiginlegu EES-nefndarinnar nr. 46/2016 um breytingu á II. viðauka (Tæknilegar reglugerðir, staðlar, prófanir og vottun) við EES-samninginn.

Alþingi ályktar að heimila ríkisstjórninni að staðfesta fyrir Íslands hönd ákvörðun sameiginlegu EES-nefndarinnar nr. 46/2016, frá 18. mars 2016, um breytingu á II. viðauka (Tæknilegar reglugerðir, staðlar, prófanir og vottun) við EES-samninginn frá 2. maí 1992, og fella inn í samninginn eftirtaldar gerðir:

1. Tilskipun Evrópuþingsins og ráðsins 2014/30/ESB frá 26. febrúar 2014 um samhæfingu laga aðildarríkjanna varðandi rafsegulsviðssamhæfi.

2. Tilskipun Evrópuþingsins og ráðsins 2014/34/ESB frá 26. febrúar 2014 um samræmingu laga aðildarríkjanna varðandi búnað og verndarkerfi sem eru ætluð til notkunar í hugsanlega sprengifimu lofti.

3. Tilskipun Evrópuþingsins og ráðsins 2014/35/ESB frá 26. febrúar 2014 um samræmingu laga aðildarríkjanna um að bjóða rafföng fram á markaði sem notuð eru innan ákveðinna spennumarka.

Samþykkt á Alþingi 22. maí 2017.
Ákvörðun sameiginlegu EES-nefndarinnar nr. 59/2017 um breytingu á XI. viðauka við EES-samninginn Þingsályktun - þingskjal nr. 850

146. löggjafarþing 2016–2017.

Nr. 9/146.

Þingskjal 850 - 361. mál.

Þingsályktun um staðfestingu ákvörðunar sameiginlegu EES-nefndarinnar nr. 59/2017 um breytingu á XI. viðauka (Rafræn fjarskipti, hljóð- og myndmiðlun og upplýsingasamfélagið) við EES-samninginn.

Alþingi ályktar að heimila ríkisstjórninni að staðfesta fyrir Íslands hönd ákvörðun sameiginlegu EES-nefndarinnar nr. 59/2017, um breytingu á XI. viðauka (Rafræn fjarskipti, hljóð- og myndmiðlun og upplýsingasamfélagið) við EES-samninginn frá 2. maí 1992, og fella inn í samninginn tilskipun Evrópuþingsins og ráðsins 2013/37/ESB frá 26. júní 2013 um breytingu á tilskipun 2003/98/EB um endurnotkun upplýsinga frá hinu opinbera.

Samþykkt á Alþingi 22. maí 2017.
Ákvörðun sameiginlegu EES-nefndarinnar nr. 121/2016 um breytingu á II. viðauka og X. viðauka við EES-samninginn Þingsályktun - þingskjal nr. 851

146. löggjafarþing 2016–2017.

Nr. 10/146.

Þingskjal 851 - 362. mál.

Þingsályktun um staðfestingu ákvörðunar sameiginlegu EES-nefndarinnar nr. 121/2016 um breytingu á II. viðauka (Tæknilegar reglugerðir, staðlar, prófanir og vottun) og X. viðauka (Almenn þjónusta) við EES-samninginn.

Alþingi ályktar að heimila ríkisstjórninni að staðfesta fyrir Íslands hönd ákvörðun sameiginlegu EES-nefndarinnar nr. 121/2016, um breytingu á II. viðauka (Tæknilegar reglugerðir, staðlar, prófanir og vottun) og X. viðauka (Almenn þjónusta) við EES-samninginn frá 2. maí 1992, og fella inn í samninginn tilskipun Evrópuþingsins og ráðsins 2014/60/ESB frá 15. maí 2014 um skil á menningarminjum sem hafa verið fluttar ólöglega frá yfirráðasvæði aðildarríkis og breytingu á reglugerð (ESB) nr. 1024/2012 (endurútgefin).

Samþykkt á Alþingi 22. maí 2017.
Ákvörðun sameiginlegu EES-nefndarinnar nr. 194/2016 um breytingu á XIX. viðauka við EES-samninginn Þingsályktun - þingskjal nr. 852

146. löggjafarþing 2016–2017.

Nr. 11/146.

Þingskjal 852 - 363. mál.

Þingsályktun um staðfestingu ákvörðunar sameiginlegu EES-nefndarinnar nr. 194/2016 um breytingu á XIX. viðauka (Neytendavernd) við EES-samninginn.

Alþingi ályktar að heimila ríkisstjórninni að staðfesta fyrir Íslands hönd ákvörðun sameiginlegu EES-nefndarinnar nr. 194/2016, um breytingu á XIX. viðauka (Neytendavernd) við EES-samninginn frá 2. maí 1992, og fella inn í samninginn eftirfarandi gerðir:

1. Reglugerð Evrópuþingsins og ráðsins (ESB) nr. 524/2013 frá 21. maí 2013 um lausn deilumála neytenda með rafrænni málsmeðferð á Netinu og um breytingu á reglugerð (EB) nr. 2006/2004 og tilskipun 2009/22/EB (reglugerð um lausn deilumála neytenda með rafrænni málsmeðferð á Netinu (ODR)).

2. Framkvæmdarreglugerð framkvæmdastjórnarinnar (ESB) 2015/1051 frá 1. júlí 2015 um fyrirkomulag framkvæmdar á starfsemi rafræns vettvangs til lausnar deilumálum á Netinu, fyrirkomulag rafræna kvörtunareyðublaðsins og fyrirkomulag samstarfs milli tengiliða sem kveðið er á um í reglugerð Evrópuþingsins og ráðsins (ESB) nr. 524/2013 um lausn deilumála neytenda með rafrænni málsmeðferð á Netinu.

3. Tilskipun Evrópuþingsins og ráðsins 2013/11/ESB frá 21. maí 2013 um lausn deilumála neytenda utan dómstóla og um breytingu á reglugerð (EB) nr. 2006/2004 og tilskipun 2009/22/EB (tilskipun um lausn deilumála neytenda utan dómstóla (ADR)).

Samþykkt á Alþingi 22. maí 2017.
Ákvörðun sameiginlegu EES-nefndarinnar nr. 215/2016 um breytingu á XIII. viðauka og XX. viðauka við EES-samninginn Þingsályktun - þingskjal nr. 853

146. löggjafarþing 2016–2017.

Nr. 12/146.

Þingskjal 853 - 364. mál.

Þingsályktun um staðfestingu ákvörðunar sameiginlegu EES-nefndarinnar nr. 215/2016 um breytingu á XIII. viðauka (Flutningastarfsemi) og XX. viðauka (Umhverfismál) við EES-samninginn.

Alþingi ályktar að heimila ríkisstjórninni að staðfesta fyrir Íslands hönd ákvörðun sameiginlegu EES-nefndarinnar nr. 215/2016, um breytingu á XIII. viðauka (Flutningastarfsemi) og XX. viðauka (Umhverfismál) við EES-samninginn frá 2. maí 1992, og fella inn í samninginn reglugerð Evrópuþingsins og ráðsins (ESB) 2015/757 frá 29. apríl 2015 um vöktun, skýrslugjöf og sannprófun á losun koltvísýrings frá sjóflutningum og um breytingu á tilskipun 2009/16/EB.

Samþykkt á Alþingi 22. maí 2017.
Ákvörðun sameiginlegu EES-nefndarinnar nr. 100/2016 um breytingu á XX. viðauka við EES-samninginn Þingsályktun - þingskjal nr. 854

146. löggjafarþing 2016–2017.

Nr. 13/146.

Þingskjal 854 - 365. mál.

Þingsályktun um staðfestingu ákvörðunar sameiginlegu EES-nefndarinnar nr. 100/2016 um breytingu á XX. viðauka (Umhverfismál) við EES-samninginn.

Alþingi ályktar að heimila ríkisstjórninni að staðfesta fyrir Íslands hönd ákvörðun sameiginlegu EES-nefndarinnar nr. 100/2016, um breytingu á XX. viðauka (Umhverfismál) við EES-samninginn frá 2. maí 1992, og fella inn í samninginn framkvæmdarákvörðun framkvæmdastjórnarinnar (ESB) 2015/2119 um að fastsetja niðurstöður um bestu, fáanlegu tækni (BAT), samkvæmt tilskipun Evrópuþingsins og ráðsins 2010/75/ESB, vegna framleiðslu á þiljum að meginhluta úr viði.

Samþykkt á Alþingi 22. maí 2017.